To norske mænd i begyndelsen af 20erne blev natten til søndag overfaldet og røvet af en gruppe maskerede mænd. Episoden udspillede sig i skolegården ved Elise Smiths Skole.

Annonce

Østjyllands Politi er på udkig efter en gruppe yngre voldsmænd, der natten til søndag begik et groft røveri mod to 21-årige norske mænd.

Nordmændene, der begge bor i Aarhus, var på vej hjem fra byen, da de klokken 03:30 blev passet op af fem unge, arabisk udseende mænd på hjørnet af Thunøgade og Ny Munkegade.

Gruppen, hvoraf de fire var maskerede, pressede nordmændene ind i skolegården ved Elise Smiths Skole. Her blev de to 21-årige slået og sparket flere gange og truet til at udlevere deres hævekort, koderne til hævekortene samt deres ure, oplyser Østjyllands Politi.

Tre af gerningsmændene forlod derefter skolegården med hævekort og koder, mens de øvrige blev tilbage ved deres ofre, indtil de havde sikret sig, at pinkoder var de rette.

Det lykkedes imidlertid de norske mænd at flygte. Da de efterfølgende spærrede deres kort, fik de oplyst, at der var blevet hævet cirka 2.600 kroner på det ene og op mod 10.000 kroner på det andet.

De fem gerningsmænd blev mandag efterlyst af politiet med nedenstående signalement. Politiet hører gerne fra vidner eller andre med kendskab til røveriet på tlf. 114.

Signalement:

A)

Arabisk af udseende

18-25 år

170-175 cm

Tynd

Iført mørk hættetrøje med hætten oppe, sort maskering over munden og mørkt tøj

B, C og D)

Arabisk af udseende

18-25 år

Højere end A

Iført mørk maskering og muligvis hættetrøje

E)

Arabisk af udseende

18-25 år

Højere end A

Fedladen

Pænere klædt end de andre